A németek is ellenfelek lesznek a középdöntõben
A német nõi kézilabda-válogatott két góllal legyõzte Csehország csapatát a franciaországi Európa-bajnokság csoportkörének harmadik, utolsó fordulójában szerdán, így továbbjutott a középdöntõ magyar érdekeltségû csoportjába.
A bresti D csoportban rendezett találkozó elsõ félidejében szinte végig magabiztosan vezettek a csehek, de a németek a szünet elõtt egyenlítettek, majd Meike Schmelzer vezérletével a maguk javára döntötték el a meccset, ezzel a továbbjutást is. A beálló mind a hét lövését gólra váltotta. 

A pont nélkül kiesett cseh válogatott balátlövõje, az Érden kézilabdázó Markéta Jerábková négy, a Bajnokok Ligája-címvédõ Gyõri Audi ETO KC jobbszélsõje, Jana Knedlíková két találatig jutott, a mezõny legeredményesebb játékosa Iveta Luzumova volt tíz góllal.

A magyar válogatott Nancyban, a középdöntõ I. csoportjában a németekkel, a románokkal, valamint a címvédõ norvégokkal találkozik majd.

A C csoportban, Montbéliard-ban az elõzõ kontinenstornán ezüstérmes hollandok - négy kulcsjátékosukat pihentetve - 11 góllal legyõzték az ugyancsak pont nélkül búcsúzott horvátokat. A Gyõr irányítója, Nycke Groot ezúttal nem lépett pályára. A Siófok KC horvát beállója, Katarina Jezic egy gólt dobott.

Eredmények, csoportkör, 3. (utolsó) forduló:

C csoport (Montbéliard):
Hollandia-Horvátország 34-23 (17-10)

D csoport (Brest):
Németország-Csehország 30-28 (16-16)